**Άρχισαν οι εγγραφές για τις εξετάσεις του Κρατικού Πιστοποιητικού Ελληνομάθειας**

Το Κρατικό Πιστοποιητικό Ελληνομάθειας είναι τίτλος γλωσσομάθειας και χορηγείται από το Κέντρο Ελληνικής Γλώσσας (ΚΕΓ) που εδρεύει στη Θεσσαλονίκη, έχει ευρωπαϊκή και διεθνή αναγνώριση και βρίσκεται σε πλήρη αντιστοιχία προς τα επίπεδα που περιγράφει το Κοινό Ευρωπαϊκό Πλαίσιο Αναφοράς για τις γλώσσες. Ο εν λόγω τίτλος αποτελεί πιστοποίηση της επάρκειας της ελληνικής γλώσσας και εκδίδεται ύστερα από επιτυχή συμμετοχή σε γραπτές και προφορικές εξετάσεις, κατανεμημένες σε 6 γλωσσικά επίπεδα: Α1, Α2, Β1, Β2, Γ1, Γ2. Κάθε χρόνο οργανώνονται από το ΚΕΓ εξετάσεις σε ειδικά εξεταστικά κέντρα. Το 2016 υπήρξαν σε όλο τον κόσμο 150 τέτοια εξεταστικά κέντρα και έλαβαν μέρος περίπου 5000 υποψήφιοι.

Το Κρατικό Πιστοποιητικό Ελληνομάθειας απευθύνεται προς όλους: σε αλλογενείς και ομογενείς, σε Ελλαδίτες και Ελληνοκύπριους, σε απόδημους τρίτης γενιάς και νεομετανάστες, σε ενήλικες και νέους. Εκτός από τη χρησιμότητά του σε όσους επιθυμούν να εργαστούν και να σπουδάσουν στην Ελλάδα και την Κύπρο, έχει βαρύνουσα παιδαγωγική σημασία για τους μαθητές που διαμένουν στο Ηνωμένο Βασίλειο, οι οποίοι μαθαίνουν τα ελληνικά ως ξένη γλώσσα. Ειδικότερα κατά τη διαδικασία προετοιμασίας και την εξέταση της Ελληνομάθειας:

* Οι γονείς ενημερώνονται αντικειμενικά για τα εκάστοτε αποτελέσματα της αξιολόγησης των παιδιών τους στην ελληνική γλώσσα ως ξένη/δεύτερη γλώσσα.
* Οι εκπαιδευτικοί γνωρίζουν απτά τις επιμέρους δεξιότητες των μαθητών τους και διακρίνουν τις αδυναμίες τους, έτσι ώστε να είναι σε θέση να λαμβάνουν μελετημένες διδακτικές αποφάσεις για την ανατροφοδότηση της μάθησης.
* Οι μαθητές αποκομίζουν βιώματα επιτυχίας, ενισχύουν την αυτοπεποίθησή τους για την κατοχή της ελληνικής γλώσσας και σταδιακά εξοικειώνονται με τις αξίες του ελληνικού πολιτισμού.

Η συνολική διαδικασία απόκτησης του Κρατικού Πιστοποιητικού Ελληνομάθειας βοηθά στη βελτίωση των ικανοτήτων των μαθητών στην ελληνική γλώσσα, την ανάπτυξη πλούσιου λεξιλογίου, τη χρήση της γλώσσας στην επικοινωνία και την αποτελεσματική ανάπτυξη δεξιοτήτων κατανόησης και παραγωγής γραπτού και προφορικού λόγου. Ειδικότερα οι μαθητές ελλαδικής και ελληνοκυπριακής καταγωγής των αγγλικών σχολείων, μπορούν να αξιοποιήσουν τη Νέα Ελληνική Γλώσσα (Modern Greek) για να φοιτήσουν σε βρετανικά πανεπιστήμια. Η συστηματική τριβή των μαθητών αυτών από μικρή ηλικία για την απόκτηση τίτλων ελληνομάθειας θα είναι μαθησιακά ωφέλιμη αργότερα, αφού υποστηρίζει και υπηρετεί τις ίδιες γλωσσικές δεξιότητες που απαιτούν τα GCSE, AS και A Level.

Στη Μ. Βρετανία κατά έτος 2016 έλαβαν μέρος στις εξετάσεις του Κρατικού Πιστοποιητικού Ελληνομάθειας 75 υποψήφιοι (58 στο Λονδίνο, 10 στη Γλασκόβη και 7 στο Εδιμβούργο). Κατά το έτος 2017 είναι έτοιμα 5 εξεταστικά κέντρα πιστοποίησης Ελληνομάθειας του ΚΕΓ: Λονδίνου, Κέιμπριτζ, Μπέρμιγχαμ, Εδιμβούργου και Γλασκόβης. Σημειώστε ότι οι προσεχείς εξετάσεις θα διεξαχθούν στις 16, 17 και 18 Μαΐου 2017. Οι εγγραφές σε κάθε εξεταστικό κέντρο έχουν ήδη αρχίσει και γίνονται ηλεκτρονικά **στο διάστημα από 1 Φεβρουαρίου εώς 19 Μαρτίου 2017.**

Περισσότερες πληροφορίες και απαντήσεις στις πιθανές ερωτήσεις σας μπορείτε να λάβετε από το Γραφείο Συντονιστή Εκπαίδευσης Λονδίνου. Επιπλέον, στην ιστοσελίδα του ΚΕΓ http://www.greeklanguage.gr/ είναι διαθέσιμα ενδεικτικά θέματα από τις εξετάσεις πιστοποίησης επάρκειας της ελληνομάθειας και μπορείτε να βρείτε σύγχρονο εκπαιδευτικό υλικό σε ψηφιακή μορφή, διαγνωστικά τεστ, past papers, κ.λπ.